CELEX: 62019TN0047
Language: el
Date: 2019-01-23 00:00:00
Title: Υπόθεση T-47/19: Προσφυγή της 23ης Ιανουαρίου 2019 — Dansk Erhverv κατά Επιτροπής

18.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 103/53
            
         
      Προσφυγή της 23ης Ιανουαρίου 2019 — Dansk Erhverv κατά Επιτροπής
      (Υπόθεση T-47/19)
      (2019/C 103/69)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Dansk Erhverv (Κοπεγχάγη, Δανία) (εκπρόσωπος: T. Mygind, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής C(2018) 6315 τελικό της 4ης Οκτωβρίου 2018 σχετικά με την κρατική ενίσχυση SA.44865 (2016/FC) — Γερμανία– Φερόμενη κρατική ενίσχυση προς τα γερμανικά καταστήματα πώλησης ποτών που βρίσκονται πλησίον των συνόρων·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει έναν λόγο ακυρώσεως, επικαλούμενη ότι η Επιτροπή παραβίασε τα δικονομικά της δικαιώματα ως ενδιαφερόμενου μέρους τα οποία έλκει από το άρθρο 108, παράγραφος 2, ΣΛΕΕ και τα άρθρα 4, παράγραφος 4, 12, παράγραφος 1, και 24, παράγραφος 1, του Κανονισμού Διαδικασίας (1), καθόσον δεν κίνησε την επίσημη διαδικασία έρευνας που προβλέπεται στο άρθρο 108, παράγραφος 2, ΣΛΕΕ, παρά τις σοβαρές δυσχέρειες που ανέκυψαν κατά την αξιολόγηση των ζητημάτων κρατικών ενισχύσεων που τέθηκαν στο πλαίσιο καταγγελίας σχετικά με τη διοικητική πρακτική «διασάφησης εξαγωγής», και ειδικότερα ως προς την απαλλαγή από την υποχρέωση παρακράτησης ποσού έναντι επιστροφής της συσκευασίας -και συνεπώς από την καταβολή του οικείου ΦΠΑ για το ποσό της επιστροφής αυτής- καθώς και ως προς την μη επιβολή προστίμων στα γερμανικά καταστήματα που βρίσκονται πλησίον των συνόρων για παραβιάσεις των υποχρεώσεων παρακράτησης ποσού έναντι επιστροφής της συσκευασίας βάσει του γερμανικού συστήματος παρακράτησης ποσού για τα ποτά σε συσκευασία αλουμινίου. Ως εκ τούτου, η Επιτροπή υπέπεσε σε πλάνη περί το δίκαιο και σε πρόδηλη πλάνη εκτίμησης των πραγματικών περιστατικών, πρώτον, καθόσον αφορά τη συμβατότητα της πρακτικής της «διασάφησης εξαγωγής» προς τις υποχρεώσεις που υπέχει η Γερμανία βάσει του άρθρου 4, παράγραφος 3, ΣΛΕΕ, της οδηγίας για τις συσκευασίες (2) και της αρχής «ο ρυπαίνων πληρώνει» καθώς και προς τις απαιτήσεις περί παρακράτησης ποσού έναντι επιστροφής της συσκευασίας βάσει της γερμανικής νομοθεσίας για τις συσκευασίες. Δεύτερον, η Επιτροπή έσφαλε όσον αφορά τα αποτελέσματα κρατικής ενίσχυσης των μη εισπραχθέντων από τη Γερμανία εσόδων από ΦΠΑ, λόγω της πρακτικής της «διασάφησης εξαγωγής».
      
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248, 24.9.2015, σ. 9).
      
         (2)  Οδηγία (ΕΕ) 2018/852 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τροποποίηση της οδηγίας 94/62/ΕΚ για τις συσκευασίες και τα απορρίμματα συσκευασίας (ΕΕ L 150, 14.6.2018, σ. 141).